28. ΑΠΟΦΑΣΙΣ ΥΠΟΥΡΓΟΥ ΠΡΟΕΔΡΙΑΣ ΚΥΒΕΡΝΗΣΕΩΣ Αριθ. 24310/Η της 22/23 Ιουν. 1978 (ΦΕΚ Β' 564) Περί των όρων ιδρύσεως Πρακτορείου Εφημερίδων και Περιοδικών. Έχοντες υπ' όψιν: α)Το Ν.Δ. 744/70. β)Το Ν.Δ. 216/74. γ)Το Νόμ. 506/1976. δ)Το άρθρ. 4 του Νόμ. 73/1944. ε)Την Α63/3/28856/1977 κοινήν απόφασιν των Πρωθυπουργού και Υπουργού Προεδρίας Κυβερνήσεως, αποφασίζομεν: 1.Από της δημοσιεύσεως της παρούσης, άδεια ιδρύσεως πρακτορείου εφημερίδων ή περιοδικών παρέχεται μόνον εις ανωνύμους Εταιρείας. 2.Η άδεια χορηγείται παρ' ημών κατόπιν αιτήσεως των ενδιαφερομένων και μετά ητιολογημένην γνώμην πενταμελούς επιτροπής απαρτιζομένης εξ: α)του Νομικού Συμβούλου του Υπουργείου Προεδρίας Κυβερνήσεως, ως Προέδρου, β)ενός εκπροσώπου της Ενώσεως Ιδιοκτητών Ημερησίων Εφημερίδων Αθηνών, υποδεικνυομένου παρ' αυτής, γ)ενός εκπροσώπου της Ενώσεως Ιδιοκτητών Ημερησίων Επαρχιακών Εφημερίδων, υποδεικνυομένου παρ' αυτής, δ και ε)δύο τακτικών υπαλλήλων της Γενικής Γραμματείας Τύπου και Πληροφοριών επί βαθμώ τουλάχιστον 3ω. Τα υπό στοιχ. β-ε μέλη διορίζονται δι' αποφάσεως ημών επί διετεί θητεία. 3.Εν τη αιτήσει χορηγήσεως αδείας δέον να εκτίθενται λεπτομερώς οι λόγοι οι συνηγορούντες υπέρ αυτής, προκειμένου να εξακριβούται αν δια της ιδρύσεως του νέου πρακτορείου εξυπηρετούνται αι πραγματικαί ανάγκαι του Τύπου. 4.Η άδεια θα περιέχη τους όρους υφ' ους θα λειτουργή το πρακτορείον και τας υποχρεώσεις, αι οποίαι θα αναληφθούν κατά την ίδρυσιν αυτού. Ιδία θα καθορίζεται εν αυτή ο τρόπος πλήρους οργανώσεως δικτύου προωθήσεως και κυκλοφορίας του τύπου. Απαραίτητος προϋπόθεσις ισχύος της αδείας του πρακτορείου θα είναι ότι τούτο εν ουδεμιά περιπτώσει θα δικαιούται να πρακτορεύη εφημερίδες ή περιοδικά εκδιδόμενα κατά παράβασιν των άρθρ. 4, 5 και 6 του Α.Ν. 1092/38 "περί τύπου", των διατάξεων περί τύπου, περί χορηγήσεως ατελείας χάρτου, περί όρων κυκλοφορίας, ή τρόπου και τιμής πωλήσεως. Η μη τήρησις των εν λόγω όρων και των υποχρεώσεων συνεπάγεται την άρσιν της χορηγηθείσης αδείας ιδρύσεως πρακτορείου. 5.Πρακτορεία λειτουργούντα κατά την δημοσίευσιν της παρούσης τουλάχιστον επί 20ετίαν δεν χρήζουν αδείας δια την συνέχισιν της λειτουργίας των  υπό την προϋπόθεσιν ότι θα συμορφούνται προς τους όρους της προηγουμένης παραγράφου. 6.Η παρούσα ισχύει από της δημοσιεύσεώς της. 